جمهور باشقانی رجب طیب اردوغان 998 گونلوک آرادان سونرا یئنی‌دن قوروجوسو اولدوغو پارتی‌نین  صدری سئچیلدی.
عدالت و اینکیشاف پارتیسی‌نین نوبه‌دن کنار اوچونجو قورولتایی دونن آنکارادا کئچیریلدی.
قورولتایدا 1370 نماینده‌نین ایمضاسی ایله تک نامیزد اولان جمهور باشقانی اردوغان یئنی‌دن پارتی‌نین صدری سئچیلدی.
پارتی‌نین نیظامنامه دییشیک‌لیگی‌نین ده کئچیریلدیگی قورولتایدا صدر وکیل‌لیگی ده قبول ائدیلدی.
بونونلا دا باش ناظیر بینالی ییلدیریم پارتی‌نین صدر وکیلی اولا‌جاق.
باش ناظیر بینالی ییلدیریم پارتی‌نین صدری کیمی سون دفعه ائتدیگی چیخیشدا عدالت و اینکیشاف پارتی‌سیندا اردوغان‌سیز کئچن مدتده اونون معنوی وارلیغی‌نین هر زامان حیس ائدیلدیگینی سؤیله‌دی.
تورکیه‌نین جدی پروبلئم‌لرین عهده سیندن گلدیگینی وورغولایان ییلدیریم آک پارتی‌نین و تورکیه‌نین بون‌دان گوج‌لنه‌رک چیخدیغینی قئید ائتدی.
ترور ایله موباریزه نین سونونا قدر داوام ائده جگینی ایفاده ائدن باش ناظیر اولکه گونده میندن ترورو چیخاراجاقلارینی بیلدیردی.
جمهور باشقانی رجب طیب اردوغان دا ائتدیگی چیخیشدا فتو، پ.کا.کا و داعش کیمی ترور تشکیلات‌لاری ایله موباریزه‌نین تورکیه‌نین گلجیی و داوام‌لی‌لیغی مسئله‌سی اولدوغونو سؤیله‌دی.
فوق العاده وضعیت رئژیمینه ده توخونان اردوغان دئدی کی، فرانسادا دئمه‌لی 1-1،5 فوق‌لاده وضعیت رئژیمی وار. منیم اؤلکمده چئوریلیشه جهد ائدیلیر. بونون قارشی‌سیندا غرب دونیاسی بیزیم بو قراریمیزا اعتراض ائدیر. اؤلکه‌ده رفاه، دینج‌لیک حاکم اولاناده ک فوق‌لعاده وضعیت رئژیمی داوام ائده‌جک‌دیر.
تورکیه‌نین آوروپا بیرلیگی ایله عضولوق مسئله‌سینی ده دیرلن‌دیرن اردوغان بیلدیردی کی، آوروپا بیرلیگی‌نین شرفیمیزی گؤزدن یایین‌دیران ایکی اوزلو سیاستینه داها چوخ دؤزوم گؤسترمک مجبوریتینده دئیی‌لیک. سون بیر آیدا رئاللاشدیردیغیمیز سیاحتلر تورکیه‌نین قارشی‌سیندا داها بؤیوک دونیانین آچیق اولدوغونو گؤستریر.
ایلین آخیریناداک پارتی تشکیلاتیندا جدی دییشیک‌لیک‌لر اولاجاغینی قئید ائدن جمهور باشقانی اردوغان قارشی‌داکی آیلارین تورکیه‌نین ترورلا موباریزه‌دن ایقتیصادیاتا، حاق و آزادلیق‌لارین احاته دایره‌سی‌نین گئنیشلدیلمه‌سین‌دن سرمایه قویولوش‌لارینا قدر هر ساحه‌ده جدی آددیم‌لار آتاجاغینی ایفاده ائتدی.
